ལེའུ་བཅུ་པའི་ནང་།དེ་ནས་ལྷ་སྡོད་གོ་མིན་ཏང་གི་དོན་གཅོད་ཁྲུའུ་ཀྲང་ཁྲན་ཞི་ཀྲང་རྒྱ་གར་བརྒྱུད་ནས་ཕྱིར་རྒྱ་ནག་ཏུ་འགྲོ་སྐབས་ཐུག་འཕྲད་བྱུང་བར་ཁོང་གིས་ང་ལ།རེ་ཆར་ཌི་སོན་གྱིས་རྒྱ་རིགས་རྣམས་ཕྱིར་འབུད་བྱེད་དགོས་པའི་ལམ་སྟོན་ཕུལ་བ་ལྟར།བོད་གཞུང་གིས་དེ་ལྟར་བྱ་རྒྱུའི་ཐག་གཅོད་གནང་བ་རེད་ཟེར།རྒྱ་མི་ཕྱིར་འབུད་ཀྱི་ལས་དོན་དེར་གོ་མིན་ཏང་དང་དམར་ཤོག་གཉིས་ཀྱིས་གཅིག་མཚུངས་སུ་སྐྱོན་བརྗོད་དྲག་པོ་བྱས་ཤིང་།པེ་ཅིན་རླུང་འཕྲིན་ཁང་ནས་སྤེལ་བའི་དྲིལ་བསྒྲགས་ལ་ཡང་གློ་བུར་དུ་འགྱུར་ལྡོག་ཆེན་པོ་བྱུང་སྟེ་དམར་ཤོག་གིས།ལས་དོན་དེ་དབྱིན་ཇི་བཙན་རྒྱལ་རིང་ལུགས་པས་ངན་སྐུལ་བྱས་པ་ལྟར་བོད་གཞུང་གིས་ལག་བསྟར་གནང་།ཞེས་དང་།བོད་ནས་རྒྱ་རིགས་ཕྱིར་འབུད་བྱས་པའི་རྒྱུ་མཚན་དངོས་ནི་རྒྱ་ནག་མི་དམངས་བཅིངས་འགྲོལ་དམག་གིས་བོད་བཅིངས་འགྲོལ་བྱེད་པ་ལ་འགོག་རྐྱེན་བཟོ་བའི་ཆེད་ཡིན་པ་བཅས་དྲིལ་སྒྲོག་བྱས།གོང་གི་སྐད་ཆ་དེ་ནི་རྒྱ་ནག་མི་དམངས་བཅིངས་འགྲོལ་དམག་གིས་བོད་བཅིངས་འགྲོལ་གཏོང་སྲིད་པར་སྟོན་པའི་བསྒྲགས་གཏམ་ཐོག་མ་དེ་རེད།དེའི་བར་དུ་དམར་པོའི་ཤོག་ཁག་གིས་ཐའེ་ཝན་བཅིངས་འགྲོལ་གཏོང་རྒྱུ་ཙམ་ལས་གཞན་མ་བཤད་ཀྱང་།ད་ལྟ་བོད་ལ།དབྱིན་ཇི་བཙན་རྒྱལ་རིང་ལུགས་ཀྱི་ལག་ཆར་གྱུར་ཡོད་ཚུལ་གྱི་སྐྱོན་བརྗོད་བྱས་ཤིང་།དེ་དང་ཆབས་ཅིག་བཙན་འཛུལ་བྱེད་པའི་ཁ་གཡར་ས་ཞིག་རྙེད་པ་རེད།ཅེས་གསུངས།